《题张国纲理问塞河诗卷》
元代·卢亘

导河积石尧解忧，滔天之水成安流。何年决齧半南土，清淮怒卷黄云愁。

宣房既筑汉歌喜，越巫抱璧神光起。害除梁楚二渠成，海溢西南九河死。

后来群策知谁贤，何人捧土能防川。彭城楼堞照黄土，河平堰石愁金天。

吾皇放勋超万古，泽世馀功平水土。睢阳塞决付贤侯，解变狂澜作安堵。

于今此功宁复有，从容小试经纶手。千年遗爱在邦民，春风吹水浓如酒。

作者简介：汲郡人，字彦威。幼颖悟，博览群书。为文雄逸，尤工于诗。以拟著《滕王阁记》，受知于姚燧，荐为国史院编修。后以待制卒。有《彦威集》。